作者:臨淄縣主
標題:與獨孤穆冥會詩
內容:江都昔喪亂，闕下多構兵。豺虎恣吞噬，干戈日縱橫。逆徒自外至，半夜開重城。膏血浸宮殿，刀槍倚簷楹。今知從逆者，乃是公與卿。白刃汙黃屋，邦家遂因傾。疾風知勁草，世亂識忠臣。哀哀獨孤公，臨死乃結纓。天地既板蕩，雲雷時未亨。今者二百載，幽懷猶未平。山河風月古，陵寢露煙青。君子秉祖德，方垂忠烈名。華軒一惠顧，土室以為榮。丈夫立志操，存沒感其情。求義若可託，誰能抱幽貞。皇天昔降禍，隋室若綴旒。患難在雙闕，干戈連九州。出門皆兇豎，所向多逆謀。白日忽然暮，頹波不可收。望夷既結釁，宗社亦貽羞。溫室兵始合，宮闈血已流。憫哉吹簫子，悲啼下鳳樓。霜刃徒見逼，玉笄不可求。羅襦遺侍者，粉黛成仇讎。邦國已淪覆，餘生誓不留。英英將軍祖，獨以社稷憂。丹血濺黼扆，豐肌染戈矛。今來見禾黍，盡日悲宗周。玉樹已寂寞，泉臺千萬秋。感茲一顧重，願以死節酬。幽顯儻不昧，終焉契綢繆。平陽縣中樹，久作廣陵塵。不意何郎至，黃泉重見春。金閨久無主，羅袂坐生塵。願作吹簫伴，同為騎鳳人。朱軒下長路，青草啟孤墳。猶勝陽臺上，空看朝暮雲。露草芊芊，頹塋未遷。自我居此，於今幾年。與君先祖，俟君之北，攜手同歸。伊彼維揚，在天一方。驅馬悠悠，忽來異鄉。情通幽顯，惟子之故，不遑淹留。